འདི་ནི་རྣམ་འདྲེན་བརྒྱད་པ་རྒྱལ་བ་གཤེན་རབ་མི་བོའི་གདུང་རྒྱུད་དྲི་མ་མེད་པའི་དག་པ་གཤེན་གྱི་གདུང་འཛིན་རྣམས་ཀྱིས་གསོལ་བའི་ཞྭ་ཡིན་པའི་ཆ་ནས་གཤེན་ཞུ་ཞེས་བཤད།ལྷག་པར་པར་འདི་ནི་བོད་གངས་ཅན་ཞིང་དུ་ད་ལྟ་གཤེན་རབ་མི་བོའི་གདུང་འཛིན་སྐུ་དངོས་སུ་བཞུགས་པ་གཤེན་སྲས་ནོར་བུ་དབང་རྒྱལ་རིན་པོ་ཆེ་ཡིན།ཞྭ་འདིའི་རྒྱུ་ནི་གོས་ཆེན་དང་ཡང་ན་རྒྱུ་བཟང་གི་རས་སོགས་གང་ལ་གནང་ནའང་འཐུས།བརྡ་དོན་ནི།མདུན་དུ་པད་འདབ་གསུམ་དུ་ཡོད་པ་ནི་སྐུ་གསུམ་ལྷུན་ལ་རྫོགས་ཞིང༌།དུས་གསུམ་འགྲོ་དོན་མཛད་པའི་དོན་དང༌།སྤྱི་གཙུག་རྩེ་རྒྱལ་དུ་དོད་པ་ནི་ལོག་ཚོགས་ཟིལ་གྱིས་གནོན་ཞིང༌།སྟོང་གསུམ་ཁ་ལོ་བསྒྱུར་བའི་བརྡ་དང༌།ཐོག་ཕུབ་རྒྱལ་མཚན་ཏོག་གིས་བརྒྱན་པ་ནི།རྒྱལ་བ་གཤེན་གྱི་བསྟན་པ་འདི་ཉིད་དུས་མཐའི་བར་དུ་མི་ནུབ་འགྲོ་དོན་བྱེད་པའི་བརྡ་རྟགས་སོགས་བརྗོད་ལས་འདས་སོ།།